‘กรุงศรีฟันด์’2เดือนเข้าเป้ารับกำไร10%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — “ทาร์เก็ตฟันด์” เริงร่า บลจ.อยุธยา 2 เดือน เข้าเป้า 10% ฝั่ง บลจ.ทิสโก้ รีบส่ง “เอเชีย ลีดเดอร์ ทริกเกอร์ 15%” ออกขาย
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน อยุธยา (กรุงศรีฟันด์) เปิดเผยว่า กองทุนเปิดกรุงศรีอิควิตี้ 10% ทาร์เก็ต 2 ซึ่งเป็นกองทุนที่กำหนดผลตอบแทนเป้าหมาย (ทาร์เก็ตฟันด์) ที่เสนอขายเมื่อเดือน มิ.ย. ได้รับผลตอบแทน 10% ตามเป้าหมายภายในเวลาเพียง 2 เดือน เร็วกว่ากำหนดที่ตั้งไว้ 1 ปี 
ทั้งนี้ กองทุนจะรับซื้อคืนหน่วยลงทุนอัตโนมัติทั้งหมดและนำเงินไปซื้อหน่วยลงทุนของกองทุนเปิดอยุธยาตราสารเงินพลัส 
ด้านนายธีรนาถ รุจิเมธาภาส กรรมการผู้จัดการ บลจ.ทิสโก้ กล่าวว่า บลจ.ทิสโก้เตรียมเปิดขาย “กองทุนเปิด ทิสโก้ เอเชีย ลีดเดอร์ ทริกเกอร์ 15% #2” ซึ่งเป็นกองทุนรวมตราสารแห่งทุนที่ลงทุนในต่างประเทศ (FIF) อายุโครงการประมาณ 1 ปี จะเสนอขายเพียงครั้งเดียว ในวันที่ 920 ส.ค. 
ทั้งนี้ กองทุนจะลงทุนในหน่วยลงทุนของกองทุนอีทีเอฟ ที่ซื้อขายในตลาดหลักทรัพย์ฮ่องกงหรือสิงคโปร์ โดยมีนโยบายลงทุนเพื่อให้ได้รับผลตอบแทนใกล้เคียงกับผลตอบแทนของดัชนีหุ้นของประเทศในภูมิภาคเอเชีย 5 ประเทศ อันได้แก่ จีน ฮ่องกง ไต้หวัน เกาหลี และสิงคโปร์ โดยตั้งเป้าหมายกำไรไว้ที่ 15% 
“เราได้รับกระแสตอบรับดีมากหลังส่งกองแรกออกไปแค่สองเดือน โดยขณะนี้สามารถทำกำไรได้ในระดับที่น่าพอใจเป็นอย่างมาก จึงตัดสินใจส่งกองสองออกมาเพื่อรองรับความต้องการของกลุ่มผู้ลงทุน ซึ่งตอนนี้เป็นช่วงเวลาที่เหมาะสม” นายธีรนาถ กล่าวเนื่องจากเป็นช่วงที่ตลาดหุ้นเอเชียปรับตัวสูงขึ้นจากตัวเลขภาคการผลิตของสหรัฐที่ปรับตัวดีขึ้น ในขณะเดียวกันธนาคารยุโรปต่างก็รายงานผลประกอบการออกมาดีกว่าที่คาดการณ์ ทำให้นักลงทุนมีความเชื่อมั่นมากขึ้นและคลายความวิตกกังวลเกี่ยวกับการชะลอตัวของเศรษฐกิจ นอกจากนี้ นักวิเคราะห์ยังได้เพิ่มการคาดการณ์ขยายตัวทางเศรษฐกิจของหลายประเทศในเอเชียซึ่งรวมถึง 5 ประเทศที่เราจะนำเงินไปลงทุน โดยมีปัจจัยหนุนคือยอดการส่งออกที่แข็งแกร่งและดีมานด์ในภาคเอกชนที่สูงขึ้น กองทุนเปิด ทิสโก้ เอเชีย ลีดเดอร์ ทริกเกอร์ 15% #2 จึงเป็นอีกหนึ่งทางเลือกที่น่าสนใจสำหรับนักลงทุนในช่วงนี้